b'\n_START_ARTICLE_\nTupavuoren kalliomaalaus\n_START_SECTION_\nSijainti\n_START_PARAGRAPH_\nMaalaus sijaitsee Vuohij\xc3\xa4rven luoteisosassa rannan l\xc3\xa4hell\xc3\xa4 olevassa Hevossaaressa, joka on noin 3 kilometri\xc3\xa4 pitk\xc3\xa4. Maalaus on saaren lounaisrannassa Pyssysaarta vastap\xc3\xa4\xc3\xa4t\xc3\xa4 Tupavuoren l\xc3\xa4hell\xc3\xa4 olevassa pystykalliossa noin 3\xe2\x88\x923,5 metrin korkeudella vedenpinnasta. Kallio aukeaa l\xc3\xa4nsilounaaseen ja putoaa suoraan veteen._NEWLINE_Maalaus on aiemmin maalattu l\xc3\xa4hemp\xc3\xa4n\xc3\xa4 vedenpintaa, ellei suoraan vedest\xc3\xa4 k\xc3\xa4sin veneess\xc3\xa4 tai j\xc3\xa4rven j\xc3\xa4\xc3\xa4ll\xc3\xa4 seisten. Kivikaudella j\xc3\xa4rven pinta on ollut selv\xc3\xa4sti korkeammalla, kuten voidaan huomata my\xc3\xb6s Kapasaaren kalliomaalauksesta.\n_START_SECTION_\nMaalaus\n_START_PARAGRAPH_\nKalliopinta on hioutunut j\xc3\xa4\xc3\xa4kaudella kaarille ja tarjoaa hyv\xc3\xa4n maalauspinnan. Maalauskent\xc3\xa4st\xc3\xa4 erottuu paikoin en\xc3\xa4\xc3\xa4 oranssin v\xc3\xa4rist\xc3\xa4 punav\xc3\xa4ri\xc3\xa4 (kuin keltaokraa). Aikaisemmat kuviot ovat haalistuneet pois. Kaksi kuviota kuitenkin erottuu alueen keskell\xc3\xa4: el\xc3\xa4in ja ihmishahmoin sivuprofiili. El\xc3\xa4in, joka katsoo vasemmalle, on yleisesti tulkittu hirveksi, mutta my\xc3\xb6s peuraa on ehdotettu. El\xc3\xa4imen pituus on 17 senttimetri\xc3\xa4. Pekka Kivik\xc3\xa4s ehdottaa viel\xc3\xa4 heikosti n\xc3\xa4kyv\xc3\xa4\xc3\xa4 vinoristi\xc3\xa4 hirviel\xc3\xa4imen lantion p\xc3\xa4\xc3\xa4lle._NEWLINE_Ihmisen pituus on 23 senttimetri\xc3\xa4. Sill\xc3\xa4 on polvi hieman koukussa ja vartalo etukenossa. K\xc3\xa4sivarsi on ojennettuna eteenp\xc3\xa4in ja k\xc3\xa4si osoittaa yl\xc3\xb6sp\xc3\xa4in p\xc3\xa4\xc3\xa4n korkeudelle. El\xc3\xa4imen lapakorkeus ylettyy ihmishahmoa hartioiden korkeudelle._NEWLINE_Muitakin kuviopareja, joissa ihminen seisoo hirven tai peuran takana hyvin l\xc3\xa4hell\xc3\xa4, tunnetaan Suomen lis\xc3\xa4ksi Ruotsista ja Ven\xc3\xa4j\xc3\xa4lt\xc3\xa4. T\xc3\xa4llaisia kalliomaalauskohteita ovat esimerkiksi Salmenvuoren kalliomaalaus, Kotoj\xc3\xa4rven Haukkavuoren kalliomaalaus, Jyrkk\xc3\xa4vuoren kalliomaalaus, Vierunvuoren kalliomaalaus, Saraakallion kalliomaalaukset, \xc3\x85bosj\xc3\xb6nin kalliomaalaus, Sk\xc3\xa4rv\xc3\xa5ngenin kalliomaalaus, N\xc3\xa4mforsenin kalliopiirrosalue ja Tom-joen kalliopiirrosalue Ven\xc3\xa4j\xc3\xa4ll\xc3\xa4._NEWLINE_Er\xc3\xa4\xc3\xa4t ovat huomanneet kallion muodossa ja lohkeamissa antropomorfisia piirteit\xc3\xa4. Kalliossa muutaman metrin korkeudella katsovat suuret kasvot veneilij\xc3\xb6it\xc3\xa4.'